In nomine sanctae et individuae Trinitatis, ego Girardus de Sinemuro, iturus cum Hugone Dalmacio Hierosolymam, in memoriam mei, ut habeam partem in beneficiis Marciniacensis coenobii, relinquo vobis qui habitatores estis hujus loci et successoribus vestris perpetuo futuris mansum meum in villa de Pomerio qui est juxta Balgiacum. Hunc mansum concedo vobis et per praesentem cartulam confirmo, nullam in eo consuetudinem retinens, praeter hoc quod Ildinus de Lodeto habet ibi pro feudo, scilicet duos solidos et dimidium. Caetera respondeant vobis et veniant ad vos, et ut nullus de posteritate vel consanguinitate mea aliquid in ipso manso requirat unquam, vel in redditibus ejus, vel injuriam sive calumniam vobis faciat, ex parte Dei omnipotentis interdico et omnino prohibeo. Pro hoc ego Girardus habui de bonis praedicti loci ab Hugone priore sanctimonialum decem libras in adjutorium itineris mei Hierosolymitani. Factum publice apud Marciniacum anno millesimo centesimo decimo octavo ab incarnatione Domini, sub his testibus: S. Hugonis Dalmacii; S. Ildini Tizonis; S. Willelmi ejus praepositi. Haec terra deputata est ad anniversarium domni Alberici abbatis Sancti Benedicti desuper Padum, cum aliis duobus mansis juxta Munbertaldum.